
A főiskolai hallgatók életmódja és sporttal kapcsolatos véleményük

Főiskolai hallgatókkal foglalkozó közlések többsége a testi felépítést, a fizikai teljesítőképességet, az egészségi állapotot és az életmódot elemzi. A téma mindig aktuális, hiszen a társadalmi-gazdasági változások, a tanulóifjúságot érintő pedagógiai hatások, a felsőoktatás testnevelésének és sportjának napi gondjai szükségessé teszik újabb kutatások megtervezését.
Vizsgálatunk célja jellemezni a főiskolai hallgatók időbeosztását és megoldási javaslattal élni a pedagógusképzés javításának érdekében.
Vizsgálatunk során alkalmazott kérdőív kérdései a következő tevékenységek időráfordításaira vonatkoztak: testi higiénia, alvás, étkezés, órákon való részvétel, szabadidő aktív,passzív eltöltése.
Eredményeink alapján elmondható, hogy hallgatóink helytelenül táplálkoznak. A főétkezések között nagy mennyiségben csokit, chipset fogyasztanak, a gyümölcs és a zöldség fogyasztásuk háttérbe szorul.
Az órán túli tanulás igen változó képet mutat, órarendi tantárgyak határozzák meg.
Szabadidő aktív eltöltésében a rendszeres testmozgást folytató hallgatók aránya csak 21%, 55% nem sportol, 13% nem szereti a testmozgást. A szabadidő passzív eltöltésében a hallgatók 39% -a 1-2 óránál több időt tölt a számítógép és a tévé előtt.
Az eredmények jól szemléltetik, hogy a pedagógusjelöltek értékrendjében az egészségértéke háttérbe szorul.
Ha a tanító nem hangsúlyozza az egészséges életmód és azon belül a testmozgás fontosságát, és nem szeretteti meg a tanulókkal - mert maga sem érzi annak fontosságát-, akkor az inaktív népesség aránya még nagyobb lesz.



